Nordlia kirke

Nordlia kirke er ei langkirke fra 1901 i Østre Toten kommune, Innlandet fylke. Byggverket er i tømmer og har 232 plasser. Det er bygd på tomt fra garden Breili, inntil den gamle kongsvegen til Trondheim. Ved kirka er det også kirkegard og kirkestue. Altertavla er malt av Eivind Nielsen, som tilbrakte somrene i Nordlia. Kirkebygningen ble for en stor del oppført på dugnad og med private midler fra lokalbefolkningen i Nordlia. Initiativtaker og viktigste bidragsyter var Peter Sigvart Annekstad, gardbruker på Steinsli. Hans viktigste motiv for å få reist ei kirke i Nordlia var den lange vegen til Hoff kirke, 12-13 kilometer. Utløsende årsak var nok at Totenvika fikk sitt eget kirkebygg i 1896, året før nordlingene begynte planlegginga av si kirke. Til kirka sogner mesteparten av bygdelaget Nordlia, men en del av de større gardene i Bjørnsgård skolekrets har beholdt sitt familiegravsted på Hoff kirkegard. Før Nordlia kirke ble bygd, sogna befolkningen i Nordlia som nevnt til Hoff kirke. I middelalderen var det imidlertid ei kirke på garden Fjell, rundt to kilometer sørvest for det nåværende kirkestedet i Nordlia. Referanser Litteratur Nygård, Trond. 2007. «Kirkebygging og anna samfunnsbygging.» Nettutgave av hovedoppgave i historie, UiO 2001 Arkivert 15. juli 2007 hos Wayback Machine. Eksterne lenker (no) «Nordlia kirke». Kirkesøk. Den norske kirke. Østre Toten kirkelige fellesråd Arkivert 12. desember 2013 hos Wayback Machine. (no) «Nordlia kirke». Kulturminnesøk. Riksantikvaren – Direktoratet for kulturminneforvaltning.